廣寒遊
作者：趙汝鐩
朝代：宋

paragraphs: 九秋半矩月團團，瓊瑶世界夜氣寒。
羽士躍身導阿瞞，麾斥八極青雲端。
老柯擲桂香不死，銀橋跨空一萬里。
飛步抽簪扣玉扃，中有素娥三千人。
綠瞳翦水鬢堆霧，風卷縞袖條脫露。
琅璈雲笛廣庭舞，笑乘白鸞弄蟾兔。
歸裁仙曲作霓裳，天音盡洗凡絲簧。
霞裾星珮羅兩行，玉環垂手春風場。
樽前盡日看未足，絳膏泣鳳夜繼燭。
宮商忽變不可聽，馬嵬斜谷雨霖鈴。